अतीक के पड़ोसी बोले- असद गलत था, इसलिए सजा मिली; घर ढहने के बाद गुलाम के परिवार ने मोहल्ला छोड़ा
Atiq Ahmed's Son And Ghulam Killed In Encounter. Follow Dainik Bhaskar (Ground Report) On Uttar Pradesh Umesh Pal Murder Case. प्रयागराज की CJM कोर्ट में अतीक अहमद और अशरफ को आए हुए 2 घंटे बीत गए थे। पेशी लगभग खत्म ही होने वाली थी कि अचानक अतीक को उसके बेटे असद के एनकाउंटर की खबर मिली
गुरुवार दोपहर के 1 बज रहे थे। प्रयागराज की CJM कोर्ट में अतीक अहमद और अशरफ को आए हुए 2 घंटे बीत गए थे। पेशी लगभग खत्म ही होने वाली थी कि अचानक अतीक को उसके बेटे असद के एनकाउंटर की खबर मिली। वह असहज होकर कुर्सी पर बैठ गया। फूट-फूटकर रोने लगा।
बगल में बैठे उसके भाई अशरफ ने सहारा दिया। कुछ देर बाद अतीक ने होश संभालते हुए पीने के लिए पानी मांगा। फिर अपनी जगह पर चुपचाप खड़ा रहा। एक घंटे बाद पता चला कि अतीक और अशरफ को 4 दिन की पुलिस रिमांड पर भेजा जा रहा है। इस फैसले के बाद अतीक को जवाब देते नहीं बन रहा था। बेटे को याद करते हुए वह सिर्फ इतना ही कह पाया- 'यह सब मेरी वजह से हुआ है।'
एनकाउंटर के बाद दैनिक भास्कर की टीम प्रयागराज में अतीक के घर चकिया पहुंची। वहां लोगों से असद के एनकाउंटर पर बात की, लोगों ने जो कुछ कहा वह हैरान करने वाला था। यहां के बाद हम शूटर गुलाम मोहम्मद के घर भी गए और उसके पड़ोसियों से बात की। चलिए आपको सब कुछ विस्तार से बताते हैं...
'असद को उम्रकैद देते, लेकिन मारना नहीं चाहिए था'
जिस वक्त असद और गुलाम का एनकाउंटर हुआ उस हम कोर्ट में थे। इस बात का इंतजार कर रहे थे कि क्या अतीक और अशरफ को पुलिस रिमांड मिलती है या फिर नहीं? तभी खबर आई कि झांसी में UP STF ने असद को मार गिराया। अब एनकाउंटर की खबर अतीक की रिमांड की खबर से बड़ी हो चुकी थी। इसके बाद हम सीधा अतीक के घर चकिया पहुंचे। यह जगह CJM कोर्ट से करीब 10 किलोमीटर दूरी पर है।
चकिया पहुंचे तो वहां एक अजीब सन्नाटा पसरा था। अतीक की वीरान पड़ी कोठी के पास हमें कुछ लोग मिले। हमने बात करनी चाही तो वे बिना कुछ बोले ही वहां से चले गए। कोठी के ठीक बगल वाले मकान के सामने 60 साल की राबिया खातून मिलीं। हमारे हाथ में माइक देख वह खुद हमारे नजदीक आईं और बोलीं, 'मैं कुछ कहना चाहती हूं।'
असद के एनकाउंटर से नाखुश राबिया कहती हैं, 'असद नौजवान बच्चा था। अगर उससे गलती हुई भी तो उसे सुधरने का मौका देते। ज्यादा होता तो उम्रकैद दे देते, लेकिन उसको खत्म ही कर दिया। ये क्या तरीका है?' इतना कहते हुए राबिया रोने लगती हैं।
'भाई जेल चले गए तो असद ने बंदूक उठाई'
अतीक की कोठी से लगभग 300 मीटर दूर चकिया बाजार में कपड़े की दुकान करने वाले मो. अब्बास अली कहते हैं, 'इन्हीं गलियों में हमने असद को खेलते देखा। वह अतीक के पांच बेटों में सबसे होनहार था। अब्बू की हमेशा बात मानने वाला। लेकिन जब से अतीक जेल गया, पूरा परिवार बिखरता चला गया। सबसे ज्यादा असर उसके बच्चों पर पड़ा।'
'अली और उमर तो पहले से ही जेल में थे। घरवालों को जेल जाते देख असद को बंदूक उठानी पड़ी। उसका कम उम्र में यूं चले जाना अच्छा तो नहीं लग रहा है लेकिन उसे एक न एक दिन किए की सजा तो मिलती ही थी। वो आज मिल गई।'
'बुरे काम का बुरा नतीजा'
असद के घर से 500 मीटर पर हमें साइकिल से आते बुजुर्ग कैलाश वर्मा मिले। एनकाउंटर की कार्रवाई को उन्होंने सही बताते हुए कहा, 'यह सब सरकार की माया है। सरकार जो भी करती है अच्छा ही करती है। बुरे काम का बुरा नतीजा होता है. इसलिए जो भी हुआ ठीक हुआ।'
कैलाश हमें असद का गिराया गया मकान दिखाते हैं। कहते हैं, 'पूरे चकिया में आप जहां-जहां गिरे हुए घर देखेंगे, वो सभी अतीक के रिश्तेदारों के ही हैं।' ये कहते हुए कैलाश हमें CM योगी के उस बयान की याद दिलाते हैं, जब उन्होंने विधानसभा में माफिया को मिट्टी में मिलाने की बात कही थी।
चकिया के 80% लोग एनकाउंटर पर कुछ भी बोलने के लिए तैयार नहीं
चकिया बाजार से होते हुए हम फिर से कसारी-मसारी रोड पर पहुंचे। यह पूरा इलाका एक वक्त पर अतीक के प्रभाव वाला क्षेत्र था। यहां अल हसन फारूकी गर्ल्स इंटर कॉलेज के सामने अतीक का आलीशान घर। यहीं उसके बेटे रहते थे। प्रशासन ने इसे भी तोड़कर यहां कुर्की का बोर्ड लगा दिया है। साल 2020 में इस मकान को गिरा दिया गया था। अब यहां अतीक के पालतू कुत्ते रहते हैं, जिनकी देखभाल स्थानीय NGO कर रहा है।
इस इलाके का माहौल बाकी चकिया के बाकी हिस्सों से बिल्कुल अलग मिला। हम मोहल्ले के और अंदर जाने लगे तो एक बुजुर्ग मिले। बोले- क्या काम है? आप यहां क्या करने आए हैं। हमने असद के बारे में सवाल किया, तो भड़क गए। बोलने लगे- कोई नहीं बोलेगा। आप यहां से चले जाइए।
चकिया के बाद हम प्रयागराज के रसूलाबाद इलाके में पहुंचे, जहां एनकाउंटर में ढेर हुए शूटर गुलाम मोहम्मद का घर है। हम बताए गए पते पर पहुंचे तो देखा कि यहां सिर्फ मलबा पड़ा हुआ है। लोगों ने बताया कि यही वो जगह है जहां 1 महीने पहले तक गुलाम और उसका परिवार रहा करता था। 
जब से घर गिराया गया, परिवार गुमशुदा 
तेलियरगंज के रसूलाबाद घाट रोड पर बने गुलाम मोहम्मद का मकान करीब 335 वर्गमीटर में बना था। उमेश पाल हत्याकांड के बाद प्रशासन ने इस घर को ढहा दिया। गिराते वक्त इसकी कीमत 2 करोड़ रुपए आंकी गई थी, लेकिन अब यहां सिर्फ ईंटों का ढेर बचा हुआ है।
गुलाम के टूटे हुए मकान के सामने से निकलती हुई रोड पर कुशवाहा फास्ट फूड और मिठाई की दुकान है। गुलाम मोहम्मद के बारे में पूछने पर दुकानदार सैनिक कुशवाहा हिचकते हुए बोले, '20 मार्च को प्रशासन ने बुलडोजर चलाकर ये घर गिरा दिया था। तब से गुलाम मोहम्मद और उसका परिवार यहां से कहीं चले गए हैं।' इतना कहते हुए वो चुप हो जाते हैं। फिर मुस्कुराते हुए कहते हैं, 'भइया इससे आगे हम कुछ नहीं जानते हैं। आप आगे लोगों से पूछ लीजिए।'
कभी नाम लेने भर से लोग घर का पता बता देते थे, आज कोई बोलना नहीं चाहता
मिठाई की दुकान पर मिले रामलखन कहते हैं, 'गुलाम की अम्मी खुशनुदा बेहद सरल स्वभाव की महिला है। उसका भाई राहिल भी यहां से भाजपा नेता रहा। कभी पूरे रसूलाबाद में लोग गुलाम मोहम्मद का नाम लेने भर से लोग घर का पता बता देते थे। आज यहां कोई भी उसके बारे में बोलना नहीं चाहता।'
'गुलाम एक आम इंसान की तरह ही अक्सर शाम के समय इसी दुकान पर आते रहते थे। यहीं अखबार पढ़ते और लोगों से बात करते थे। लेकिन जब हमने उमेश पाल की हत्या करने वालों में उनका नाम देखा, तब हमें पता चला कि वो तो अतीक का शूटर है।'
'गुलाम को कभी न कभी ये दिन देखना ही था'
हम गुलाम के घर से थोड़ा आगे बढ़े। आसपास कुछ लोगों से बात करनी चाही पर गुलाम या उसके परिवार के बारे में बात करने के लिए कोई तैयार नहीं हुआ। सामने से आते एक बुजुर्ग हमारे पास आकर रुके तो हमने उनसे गुलाम के एनकाउंटर के बारे में पूछ लिया।
वे भी कैमरे पर आने को तैयार नहीं हुए, लेकिन बातचीत में बताया कि गुलाम के पिता नेकदिल आदमी थे। उन्होंने हमारे कहने पर 2 लोगों को घर में किराए पर कमरा भी दिया था। लेकिन आज वह घर गिरा दिया गया है। गुलाम ने जो किया उसे कभी न कभी ये दिन देखना ही था। अल्लाह उसके परिवार को महफूज रखे।
भाई ने एक हफ्ते पहले कहा था...एनकाउंटर हुआ तो शव नहीं लेंगे
जब गुलाम मोहम्मद का नाम उमेश पाल एनकाउंटर में सामने आया तो प्रशासन ने गुलाम के घर को अवैध बताकर बुलडोजर चलवा दिया। इस पर गुलाम के भाई राहिल हसन ने कहा था कि उसने हमें रोड पर लाकर खड़ा कर दिया। वो भाई है, लेकिन भाई लायक कोई काम भी तो करना चाहिए था।
राहिल ने मीडिया से एक हफ्ते पहले कहा था, 'भाई ने हमारे परिवार का नाम कलंकित कर दिया। ऐसे में हमारे परिवार ने इस बारे में पहले से डिसाइड कर लिया कि एनकाउंटर होने की स्थिति में हम गुलाम का शव लेने नहीं जाएंगे।'
असद और गुलाम मोहम्मद के मोहल्ले में जाकर हमने महसूस किया कि यहां के लोगों के विचार 2 हिस्सों में बंटे हुए हैं। एक वो हैं, जो एनकाउंटर पर खुलकर बोलते हैं। दूसरे वो जो आज भी इस बारे में कुछ भी बोलना नहीं चाहते हैं।
आखिर में अतीक के कुनबे को इस ग्राफिक के जरिए समझते हैं...
उमेश पाल हत्याकांड से जुड़ी और खबरें यहां पढ़ेंः
माफिया अतीक अहमद के बेटे असद और उसके गुर्गे गुलाम मोहम्मद को यूपी एसटीएफ ने झांसी में मार गिराया। असद ने ही उमेश को मारने की साजिश रची और फिर प्रयागराज में दिनदहाड़े अपने गुर्गों के साथ उनकी हत्या कर दी। असद लखनऊ के एक नामी कॉलेज से 12वीं करने के बाद पढ़ाई के लिए विदेश जाना चाहता था। लेकिन परिवार के आपराधिक रिकॉर्ड की वजह से पासपोर्ट क्लियर नहीं हो रहा था। पूरी खबर पढ़ें...
प्रयागराज के उमेश पाल हत्याकांड के 13 दिन बाद पुलिस को एक और सुराग मिले हैं। 24 फरवरी की शाम जिस समय उमेश पाल की हत्या की गई थी उस समय माफिया अतीक अहमद के बेटे असद के साथ उसका एक दोस्त भी क्रेटा कार में बैठा था। हत्या के समय वह कार से नीचे नहीं उतरा था। पुलिस का मानना है कि उसे बैकअप में रखा गया था। पूरी खबर पढ़ें...
उमेश पाल हत्याकांड के बाद माफिया अतीक अहमद और उसके बेटे सुर्खियों में हैं। CCTV में उमेश पर गोलियां दागता अतीक का बेटा असद दिख रहा है। ऐसे में एक और वीडियो वायरल हो रहा है। जिसको लेकर दावा है कि वो असद के बचपन का है। इसमें अतीक अहमद की आवाज है कि चलाओ गोली। पूरी खबर पढ़ें...